“โอบามา” หนุน “โจ ไบเดน” นั่งปธ.สหรัฐฯ พร้อมจวก “ทรัมป์” ไม่เหมาะสม-หาผลประโยชน์ใส่ตน
"โอบามา" หนุน "โจ ไบเดน" นั่งประธานาธิบดีสหรัฐฯ พร้อมจวก "ทรัมป์" ไม่เหมาะสม-หาผลประโยชน์ใส่ตนและพวกพ้อง
20 ส.ค. 2563

บารัค โอบามา อดีตประธานาธิบดีสหรัฐอเมริกา ได้กล่าวตำหนิ ประธานาธิบดีโดนัลด์ ทรัมป์ ในระหว่างการประชุมใหญ่พรรคเดโมแครตซึ่งจัดขึ้นผ่านระบบวิดีโอคอนเฟอเรนซ์ในช่วงเช้าวันนี้ตามเวลาไทย โดยกล่าวว่า ทรัมป์ไม่เหมาะสมอย่างยิ่งที่จะดำรงตำแหน่งประธานาธิบดีสหรัฐฯ พร้อมกับกล่าวว่า การเลือก นายโจ ไบเดน ขึ้นเป็นประธานาธิบดีนั้น จะทำให้ชาวอเมริกันมั่นใจได้ว่าระบอบประชาธิปไตยของสหรัฐฯจะอยู่รอดต่อไป
“ทรัมป์ไม่เคยแสดงให้เห็นว่าเขามีความสนใจในการทำหน้าที่ประธานาธิบดี เขาไม่สนใจที่จะแสวงหาจุดร่วมในการทำงานกับผู้อื่น ไม่สนใจที่จะใช้อำนาจของตนเองในฐานะประธานาธิบดีในการช่วยผู้อื่น แต่กลับแสวงหาประโยชน์ใส่ตนและพวกพ้อง”
นอกจากนี้ ยังได้ตำหนิทรัมป์ในกรณีที่ชาวอเมริกันกว่า 170,000 คนต้องเสียชีวิตจากการแพร่ระบาดของไวรัสโควิด-19 และประชาชนหลายล้านคนต้องตกงานเนื่องจากภาวะเศรษฐกิจถดถอย พร้อมกับกล่าวโทษทรัมป์ที่พยายามทำลายหลักการประชาธิปไตยทั้งภายในประเทศและต่างประเทศ
ทั้งนี้ โอบามายังกล่าวด้วยว่า ทรัมป์ไม่อาจตอบสนองความต้องการของประชาชนที่คาดหวังว่าจะมีประธานาธิบดีที่สามารถนำพาประเทศไปสู่ทิศทางที่ดีใด้ ซึ่งสอดคล้องกับมิเชล โอบามา อดีตสุภาพสตรีหมายเลข 1 ที่ได้กล่าวโจมตีทรัมป์ในโอกาสเดียวกันว่า ทรัมป์ไม่สามารถเป็นผู้นำที่ชาวอเมริกันอยากจะให้เป็นได้
“โดนัลด์ ทรัมป์ ไม่สามารถเติบโตในหน้าที่การงาน เพราะเขาทำไม่ได้ และผลที่ตามมาคือความล้มเหลวอย่างสิ้นเชิง”